Talle benoemings vir Bombshell - Byvoegsels - Republikein
Monday, May 25th, 03:43:46
Talle benoemings vir Bombshell
Die fliek Bombshell, wat oor die Fox News-skandaal gaan, is so opspraakwekkend soos die gebeure waarop dit gebaseer is.
Dié rolprent deur die bekroonde regisseur Jay Roach en die draaiboekskrywer Charles Randolph is pas benoem vir 'n hele rits toekennings en het die rolprentwêreld behoorlik aan die gons.
Suid-Afrika se eie Charlize Theron, wat skitter in die rol van Megyn Kelly, is pas benoem vir 'n Golden Globe-toekenning vir beste aktrise in 'n speelfilm (drama). Margot Robbie is benoem vir beste ondersteunende aktrise in 'n speelfilm. Die wenners sal op 5 Januarie 2020 tydens die 77ste Golden Globes-toekenningsgeleentheid in Los Angeles aangekondig word.
Beide aktrises is in dieselfde kategorieë benoem deur die St. Louis Film Critics Association, asook die Critics' Choice-paneel en die North Texas Film Critics Association. Critics' Choice-nominasies is ook ontvang vir beste hare en grimering en beste groep akteurs. Die 25ste Critics' Choice-toekenningseremonie sal op 12 Januarie 2020 by die Barker Hangar in Santa Monica plaasvind. Nicole Kidman is deur die North Texas Film Critics Association genomineer as beste ondersteunende aktrise.
Die rolprent is van die begin af baie goed deur kritici ontvang. Dit is ook vroeër benoem vir verskeie ander toekennings, waaronder beste kontemporêre grimering in 'n vollengte speelfilm, beste spesiale-effekte grimering in 'n vollengte speelfilm en beste kontemporêre haarstilering in 'n vollengte speelfilm. Dié benoemings is van die Make-Up Artists & Hair Stylists Guild (MUAHS) wie se toekenningsgeleentheid op 11 Januarie 2020 gehou word.
Bombshell is ook genomineer vir 'n Humanitas-prys in die beste vollengte dramarolprent-afdeling, waarvan die wenner tydens die 45ste Humanitas-seremonie op 24 Januarie 2020 by The Beverly Hilton aangekondig sal word.
Charlize Theron is ook benoem in die beste aktrise-afdeling, asook Kazu Hiro, Anne Morgan en Vivian Baker in die beste hare- en grimering-afdeling deur die Hollywood Critics Association (LAOFCS). Die derde, jaarlikse LAOFCS-toekenningsseremonie vind op 9 Januarie 2020 in Los Angeles plaas.
Bombshell is gebaseer op die ware gebeure wat gelei het tot die Fox News-skandaal. Daartydens het verskeie vroue die voormalige uitvoerende hoof van Fox News – Roger Ailes (gespeel deur John Lithgow) – beskuldig van seksuele teistering en daarin geslaag om een van die grootste en mees invloedryke mediareuse op sy knieë te dwing.
Dit is aangrypend en aktueel. Kritici prys die fliek nie net vir die hantering van 'n moeilike onderwerp en ingewikkelde verhaal nie, maar ook die draaiboek en uitmuntende regie.